CELEX: 32013D0770
Language: sl
Date: 2013-12-17 00:00:00
Title: 2013/770/EU: Izvedbeni sklep Komisije z dne 17. decembra 2013 o ustanovitvi Izvajalske agencije za potrošnike, zdravje in hrano ter razveljavitvi Sklepa 2004/858/ES

18.12.2013   
            
            
               SL
            
            
               Uradni list Evropske unije
            
            
               L 341/69
            
         IZVEDBENI SKLEP KOMISIJE
   z dne 17. decembra 2013
   o ustanovitvi Izvajalske agencije za potrošnike, zdravje in hrano ter razveljavitvi Sklepa 2004/858/ES
   (2013/770/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (1), in zlasti člena 3 Uredbe,
   ob upoštevanju naslednjega:
   
               (1)
            
            
               Uredba (ES) št. 58/2003 pooblašča Komisijo, da v svojem imenu in pod svojo odgovornostjo prenese pooblastila za izvajanje celotnega programa ali projekta Unije ali njegovega dela na izvajalske agencije.
            
         
               (2)
            
            
               Komisija pooblašča izvajalske agencije za izvajanje programov z namenom, da bi se lahko usmerila na ključne dejavnosti in naloge, ki jih ni mogoče oddati v zunanje izvajanje, ne da bi izgubila nadzor ali končno odgovornost za dejavnosti, ki jih upravljajo navedene izvajalske agencije.
            
         
               (3)
            
            
               Prenos nalog, povezanih z izvajanjem programov, na izvajalske agencije zahteva jasno ločevanje med programskimi fazami, ki vključujejo veliko mero diskrecije pri sprejemanju odločitev, ki so odvisne od stališč politike, za kar so pristojne službe Komisije, in izvajanjem programov, za kar bi bilo treba pooblastiti izvajalske agencije.
            
         
               (4)
            
            
               S Sklepom 2004/858/ES (2) je Komisija ustanovila Izvajalsko agencijo za program javnega zdravja (v nadaljnjem besedilu: Agencija) in jo pooblastila za upravljanje programa ukrepov Skupnosti na področju javnega zdravja za obdobje od 1. januarja 2003 do 31. decembra 2008, sprejetega s Sklepom št. 1786/2002/ES Evropskega parlamenta in Sveta (3).
            
         
               (5)
            
            
               Nato je Komisija večkrat spremenila mandat Agencije zaradi razširitve njenih pristojnosti na upravljanje novih projektov in programov. S Sklepom Komisije 2008/544/ES (4) se je „Izvajalska agencija za program javnega zdravja“ preoblikovala v „Izvajalsko agencijo za zdravje in potrošnike“, njen mandat se je podaljšal do 31. decembra 2015 in razširil na izvajanje programa javnega zdravja za obdobje 2008–2013, sprejetega s Sklepom št. 1350/2007/ES Evropskega parlamenta in Sveta (5), programa varstva potrošnikov za obdobje 2007–2013, kot je bil sprejet s Sklepom št. 1926/2006/ES Evropskega parlamenta in Sveta (6), ter ukrepov za usposabljanje glede varnosti hrane, zajetih v Direktivi Sveta 2000/29/ES (7) in Uredbi (ES) št. 882/2004 Evropskega parlamenta in Sveta (8). Z Izvedbenim sklepom Komisije 2012/740/EU (9) se je področje dejavnosti Agencije razširilo na ukrepe usposabljanja zunaj držav članic in pooblaščena je bila za upravljanje ukrepov usposabljanja glede varnosti hrane, zajetih v Sklepu Komisije C(2012) 1548 (10) ter členu 22(1) in (3) Uredbe (ES) št. 1905/2006 Evropskega parlamenta in Sveta (11). Poleg tega je bila Agencija pooblaščena za upravljanje sporazuma z ANEC, Evropskim združenjem za usklajevanje zastopanja potrošnikov pri standardizaciji, ki ga ureja Uredba (EU) št. 1025/2012 Evropskega parlamenta in Sveta (12).
            
         
               (6)
            
            
               Agencija, ustanovljena s Sklepom 2004/858/ES je pokazala, da deluje učinkovito in uspešno. Zunanji svetovalci so izvedli vmesno oceno Izvajalske agencije za javno zdravje (od julija 2008 znane kot Izvajalska agencija za zdravje in potrošnike). Končno poročilo iz decembra 2010 je pokazalo, da so se lahko izvedbene naloge programa javnega zdravja učinkoviteje izvajale na ravni Agencije, pri čemer je Komisija zagotavljala splošno vodenje navedenih programov in ukrepov Skupnosti.
            
         
               (7)
            
            
               V svojem sporočilu z dne 29. junija 2011„Proračun za strategijo Evropa 2020“ (13) je Komisija predlagala, da se obstoječe izvajalske agencije še bolj izkoristijo za izvajanje programov Unije v naslednjem večletnem finančnem okviru.
            
         
               (8)
            
            
               Analiza stroškov in koristi (14), ki je bila izvedena v skladu s členom 3(1) Uredbe (ES) št. 58/2003, je pokazala, da bi prenos odgovornosti za izvedbene naloge programa varstva potrošnikov, programa javnega zdravja in ukrepov usposabljanja glede varnosti hrane na Agencijo prinesel občutne kvalitativne in kvantitativne koristi v primerjavi s scenarijem internega izvajanja, po katerem bi vse vidike novih programov interno izvajala Komisija. Ti trije nasledniki programov so skladni s pristojnostmi in pooblastili Agencije ter nadaljujejo njene sedanje dejavnosti. Agencija je v obdobju več let razvila znanje, spretnosti in zmožnosti za upravljanje navedenih programov. Komisija in upravičenci programov bodo tako imeli koristi od izkušenj in strokovnega znanja, ki jih je pridobila Agencija, ter posledično od povečane produktivnosti, zlasti od visokokakovostnega upravljanja programov, poenostavljenih postopkov in boljšega izvajanja storitev v smislu hitrejšega sklepanja pogodb in hitrejših plačil. Sčasoma je Agencija razvila učinkovite načine, da se je približala upravičencem programov in zagotovila veliko prepoznavnost Unije kot podpornice zadevnih programov. S prenosom upravljanja programov na Agencijo bi se upravičencem programov, ki so Agenciji trenutno dodeljeni, in vsem deležnikom omogočilo neprekinjeno izvajanje dejavnosti. Prehod na interno izvajanje pa bi na njihovo izvajanje dejavnosti vplivalo negativno. Prenos upravljanja programov na Agencijo naj bi v obdobju od 2014 do 2024 omogočil prihranke v višini 14 milijonov EUR v primerjavi s scenarijem internega upravljanja.
            
         
               (9)
            
            
               Da bi imele izvajalske agencije jasno identiteto, je Komisija, kolikor je bilo mogoče, pri dodeljevanju novih nalog delo razdelila po tematskih področjih politike.
            
         
               (10)
            
            
               Upravljanje programov in dejavnosti, ki jih trenutno izvaja Agencija, in sicer programa javnega zdravja za obdobje 2008–2013, sprejetega s Sklepom št. 1350/2007/ES, programa varstva potrošnikov za obdobje 2007–2013, sprejetega s Sklepom št. 1926/2006/ES, ukrepov usposabljanja glede varnosti hrane, zajetih v Direktivi 2000/29/ES, Uredbi (ES) št. 882/2004, Uredbi (ES) št. 1905/2006 in Sklepu C(2012) 1548, ter sporazuma z ANEC, ki ga ureja Uredba (EU) št. 1025/2012, ter upravljanje programa varstva potrošnikov za obdobje 2014–2020 (15), programa javnega zdravja za obdobje 2014–2020 (16) in ukrepov usposabljanja glede varnosti hrane, zajetih v Uredbi (ES) št. 882/2004 in Direktivi 2000/29/ES, vključujeta izvajanje tehničnih projektov, pri katerih sprejemanje političnih odločitev ni potrebno, in zahteva visoko raven tehničnega in finančnega strokovnega znanja in izkušenj med celotnim trajanjem projekta.
            
         
               (11)
            
            
               Agencija bi morala biti odgovorna za zagotavljanje upravnih in logističnih podpornih storitev, zlasti kadar bi centralizacija teh podpornih storitev omogočila dodatno povečanje stroškovne učinkovitosti in ekonomijo obsega.
            
         
               (12)
            
            
               Za zagotovitev skladnega in pravočasnega izvajanja tega sklepa in zadevnih programov je treba zagotoviti, da Agencija izvaja svoje naloge, povezane z izvajanjem navedenih programov, pod pogojem in z dnem začetka izvajanja teh programov.
            
         
               (13)
            
            
               Ustanoviti bi bilo treba Izvajalsko agencijo za potrošnike, zdravje in hrano. Nadomestiti in naslediti bi morala izvajalsko agencijo, ustanovljeno s Sklepom 2004/858/ES. Delovati bi morala v skladu s splošnim statutom, določenim z Uredbo (ES) št. 58/2003.
            
         
               (14)
            
            
               Zato bi bilo treba Sklep 2004/858/ES razveljaviti in določiti prehodne določbe.
            
         
               (15)
            
            
               Ukrepi, predvideni s tem sklepom, so v skladu z mnenjem Odbora za izvajalske agencije –
            
         SPREJELA NASLEDNJI SKLEP:
   Člen 1
   Ustanovitev
   Ustanovi se Izvajalska agencija za potrošnike, zdravje in hrano (v nadaljnjem besedilu: Agencija) ter nadomesti in nasledi izvajalsko agencijo, ustanovljeno s Sklepom 2004/858/ES, in sicer za obdobje od 1. januarja 2014 do 31. decembra 2024, njen statut pa ureja Uredba (ES) št. 58/2003.
   Člen 2
   Sedež
   Sedež agencije je v Luxembourgu.
   Člen 3
   Cilji in naloge
   1.   Agencija je odgovorna za upravljanje delov naslednjih programov in dejavnosti Unije:
   
               (a)
            
            
               programa varstva potrošnikov 2014–2020;
            
         
               (b)
            
            
               programa javnega zdravja 2014–2020;
            
         
               (c)
            
            
               ukrepov usposabljanja glede varnosti hrane, zajetih v Direktivi 2000/29/ES in Uredbi (ES) št. 882/2004.
            
         Prvi pododstavek se uporablja pod pogojem in od dne začetka veljavnosti vsakega od teh programov.
   2.   Agencija je odgovorna za izvajanje preostanka delov naslednjih programov in dejavnosti:
   
               (a)
            
            
               programa varstva potrošnikov 2007–2013;
            
         
               (b)
            
            
               programa javnega zdravja 2008–2013;
            
         
               (c)
            
            
               ukrepov usposabljanja glede varnosti hrane, zajetih v Direktivi 2000/29/ES, Uredbi (ES) št. 882/2004, Uredbi (ES) št. 1905/2006 in Sklepu C(2012) 1548;
            
         
               (d)
            
            
               upravljanja sporazuma z ANEC, Evropskim združenjem za usklajevanje zastopanja potrošnikov pri standardizaciji, ki ga ureja Uredba (EU) št. 1025/2012.
            
         3.   V okviru izvajanja delov programov in dejavnosti Unije iz odstavkov 1 in 2 je Agencija odgovorna za naslednje naloge:
   
               (a)
            
            
               upravljanje vseh ali nekaterih faz izvajanja programov in vseh ali nekaterih faz posameznih projektov na podlagi ustreznih delovnih programov, ki jih je sprejela Komisija, na osnovi ustreznega pooblastila Komisije v aktu o prenosu pooblastil;
            
         
               (b)
            
            
               sprejemanje instrumentov za proračunsko izvrševanje prihodkov in odhodkov ter izvajanje vseh operacij, potrebnih za upravljanje programov, in sicer na podlagi pooblastila Komisije v aktu o prenosu pooblastil;
            
         
               (c)
            
            
               zagotavljanje podpore pri izvajanju programov na podlagi pooblastila Komisije v aktu o prenosu pooblastil.
            
         4.   Agencija je lahko odgovorna za zagotavljanje upravnih in logističnih podpornih storitev, če tako določa akt o prenosu pooblastil, v korist organov, ki izvajajo programe, in v okviru programov, ki so v njem navedeni.
   Člen 4
   Trajanje mandata
   1.   Člani usmerjevalnega odbora so imenovani za dve leti.
   2.   Direktor je imenovan za štiri leta.
   Člen 5
   Nadzor in poročilo o izvajanju
   Agencija je pod nadzorom Komisije in redno poroča o napredku pri izvajanju programov Unije ali delov teh programov, za katere je odgovorna, na način in tako pogosto, kakor je določeno v aktu o prenosu pooblastil.
   Člen 6
   Izvrševanje operativnega proračuna
   Agencija izvršuje svoj operativni proračun v skladu z določbami Uredbe Komisije (ES) št. 1653/2004 (17).
   Člen 7
   Razveljavitev in prehodne določbe
   1.   Sklep 2004/858/ES se razveljavi s 1. januarjem 2014. Sklicevanja na razveljavljeni sklep se razumejo kot sklicevanja na ta sklep.
   2.   Šteje se, da je Agencija pravna naslednica izvajalske agencije, ustanovljene s Sklepom 2004/858/ES.
   3.   Brez poseganja v spremembo razvrščanja napotenih uradnikov v razrede, predvideno v aktu o prenosu pooblastil, ta sklep ne vpliva na pravice in obveznosti uslužbencev Agencije, tudi direktorja.
   Člen 8
   Začetek veljavnosti
   Ta sklep začne veljati dan po objavi v Uradnem listu Evropske unije.
   Uporablja se od 1. januarja 2014.
   
      V Bruslju, 17. decembra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 11, 16.1.2003, str. 1.
   
      (2)  Sklep Komisije 2004/858/ES z dne 15. decembra 2004 o ustanovitvi izvajalske agencije, poimenovane „Izvajalska agencija za program javnega zdravja“, za upravljanje dejavnosti Skupnosti na področju javnega zdravja – v skladu z Uredbo Sveta (ES) št. 58/2003 (UL L 369, 16.12.2004, str. 73).
   
      (3)  Sklep št. 1786/2002/ES Evropskega parlamenta in Sveta z dne 23. septembra 2002 o sprejetju programa ukrepov Skupnosti na področju javnega zdravja (2003–2008) (UL L 271, 9.10.2002, str. 1).
   
      (4)  Sklep Komisije 2008/544/ES z dne 20. junija 2008 o spremembi Sklepa 2004/858/ES, da se „Izvajalska agencija za program javnega zdravja“ preoblikuje v „Izvajalsko agencijo za zdravje in potrošnike“ (UL L 173, 3.7.2008, str. 27).
   
      (5)  Sklep št. 1350/2007/ES Evropskega parlamenta in Sveta z dne 23. oktobra 2007 o uvedbi drugega programa ukrepov Skupnosti na področju zdravja (2008–2013) (UL L 301, 20.11.2007, str. 3).
   
      (6)  Sklep št. 1926/2006/ES Evropskega parlamenta in Sveta z dne 18. decembra 2006 o uvedbi programa ukrepov Skupnosti na področju potrošniške politike (2007–2013) (UL L 404, 30.12.2006, str. 39).
   
      (7)  Direktiva Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (UL L 169, 10.7.2000, str. 1).
   
      (8)  Uredba (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (UL L 165, 30.4.2004, str. 1).
   
      (9)  Izvedbeni sklep Komisije 2012/740/EU z dne 29. novembra 2012 o spremembi Sklepa Komisije 2004/858/ES, kakor je bil spremenjen s Sklepom Komisije 2008/544/ES, o ustanovitvi Izvajalske agencije za zdravje in potrošnike v skladu z Uredbo Sveta (ES) št. 58/2003 (UL L 331, 1.12.2012, str. 50).
   
      (10)  Sklep Komisije C(2012) 1548 z dne 15. marca 2012 o sprejetju delovnega programa 2012, ki se uporablja kot sklep za financiranje projektov na področju zunanjetrgovinskih odnosov, vključno z dostopom na trge držav, ki niso članice Evropske unije, in pobudami na področju pomoči za trgovino.
   
      (11)  Uredba (ES) št. 1905/2006 Evropskega parlamenta in Sveta z dne 18. decembra 2006 o vzpostavitvi instrumenta za financiranje razvojnega sodelovanja (UL L 378, 27.12.2006, str. 41).
   
      (12)  Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).
   
      (13)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Proračun za strategijo Evropa 2020, COM(2011) 500 final.
   
      (14)  Analiza stroškov in koristi prenosa nekaterih nalog v zvezi z izvajanjem programov Unije v obdobju 2014–2020 na izvajalske agencije (končno poročilo, 19. avgust 2013).
   
      (15)  Predlog Komisije COM(2011) 707 z dne 9. novembra 2011 za uredbo Evropskega parlamenta in Sveta o programu varstva potrošnikov 2014–2020.
   
      (16)  Predlog Komisije COM(2011) 709 z dne 9. novembra 2011 za uredbo Evropskega parlamenta in Sveta o vzpostavitvi programa Zdravje za rast, tretjega večletnega programa ukrepov EU na področju zdravja za obdobje 2014–2020.
   
      (17)  Uredba Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (UL L 297, 22.9.2004, str. 6).